LT Europos Sąjungos oficialusis leidinys C 50/10

Šveicarijos Konfederacijos pranešimas Europos Komisijai pagal Europos Parlamento ir Tarybos reglamento (EB) Nr. 562/2006, nustatančio taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksas), 37 straipsnį

(2009/C 50/09)

OL C 3, 2009 m. sausio 8 d. paskelbtos tam tikros informacijos pakeitimas.

„III. 21 straipsnio d punktas: trečiosios šalies piliečių prievolė pranešti apie savo buvimą valstybės narės teritorijoje“ punktas pakeičiamas šiuo tekstu:

Remdamasi 2006 m. kovo 15 d. Europos Parlamento ir Tarybos reglamento (EB) Nr. 562/2006, nustatančio taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksas), 37 straipsniu ir jame minimu 21 straipsnio d punktu, Šveicarijos Konfederacija informuoja, kad iš esmės užsienio piliečiai privalo pranešti apie savo buvimą Šveicarijos teritorijoje, vadovaudamiesi 2005 m. gruodžio 16 d. Federalinio užsieniečių įstatymo (Sisteminis rinkinys Nr. 142.20) 12–14 straipsniais. Nuo prievolės pranešti apie savo buvimą atleidžiami toliau išvardyti asmenys, neatsižvelgiant į tai, ar jie privalo gauti leidimą:

— užsienio piliečiai, kurie nevykdo veiklos siekdami pelno ir Šveicarijoje gyvena ne ilgiau kaip 3 mėnesius (Potvarkio dėl įleidimo, laikino gyvenimo ir pelningos veiklos vykdymo (Sisteminis rinkinys Nr. 142.201) 9 straipsnis). Tačiau pagal Federalinio užsieniečių įstatymo 16 straipsnį pelno siekiantys būstų nuomotojai privalo apie apgyvendintus užsienio piliečius pranešti kompetentingai kantono valdžios institucijai,

— užsienio piliečiai, turintys leidimą atvykti į Šveicariją vykdyti pelningą veiklą arba teikti tarpvalstybines paslaugas ne ilgiau kaip keturis mėnesius per 12 mėnesių laikotarpį, išskyrus kabareto ir kitus atlikėjus, vykdančius veiklą muzikos, literatūros, teatro, vaizduojamojo meno, cirko ar varjetė srityse (Potvarkio dėl įleidimo, laikino gyvenimo ir pelningos veiklos vykdymo 12 straipsnio 1 ir 3 dalys);

— užsienio piliečiai, kurie neprivalo turėti leidimo atvykti, nes teikia tarpvalstybines paslaugas arba užsienio darbdavio siuntimu vykdo pelningą veiklą Šveicarijoje, jeigu šią veiklą vykdo mažiau kaip aštuonias dienas per kalendorinius metus; tačiau, vos tik paaiškėjus, kad veikla truks ilgiau nei numatyta, būtina ne vėliau kaip per aštuonias dienas pranešti apie savo buvimą, kad būtų išduotas leidimas (Potvarkio dėl įleidimo, laikino gyvenimo ir pelningos veiklos vykdymo 14 straipsnio 2 dalis). Tačiau gauti leidimą ir deklaruoti atvykimą nepriklausomai nuo veiklos trukmės privaloma toliau išvardytuose sektoriuose: statybos, civilinės inžinerijos ir apdailos darbų, maitinimo, viešbučių, pramoninio ar namų valymo, priežiūros ir apsaugos, kilnojamosios prekybos ir sekso pramonės.

Toliau pateikiamos nacionalinės teisės nuostatos, susijusios su Šengeno sienų kodekso 21 straipsnio d punktu:

2005 m. gruodžio 16 d. Federalinis užsieniečių įstatymas (Sisteminis rinkinys Nr. 142.20)

12 straipsnis

Prievolė deklaruoti atvykimą

1. Kiekvienas užsienio pilietis, privalantis gauti trumpalaikį leidimą gyventi arba įsteigti įmonę, privalo deklaruoti savo atvykimą gyvenamosios ar darbo vietos Šveicarijoje kompetentingoje institucijoje iki buvimo laikotarpio, kuriam nereikalingas leidimas, pabaigos arba prieš pradėdamas pelningą veiklą.

2. Jeigu užsienio pilietis įsikuria kitame kantone ar kitoje savivaldybėje, jis privalo deklaruoti savo atvykimą naujosios gyvenamosios vietos kompetentingoje institucijoje.

3. Terminus, per kuriuos atvykimas turi būti deklaruojamas, nustato Federalinė taryba.

13 straipsnis

Leidimo atvykti ir atvykimo deklaravimo procedūros

1. Deklaruodamas atvykimą, kiekvienas užsienio pilietis privalo pateikti galiojantį teisėtą buvimą šalyje įrodantį dokumentą. Išimtis ir pripažįstamus dokumentus nustato Federalinė taryba.

2. Kompetentinga institucija gali pareikalauti pateikti kilmės ar registracijos šalyje išduotą teistumo pažymą arba kitus procedūrai atlikti reikalingus dokumentus.

3. Užsienio piliečiui leidžiama atvykimą deklaruoti tik turint visus dokumentus, kurių reikalauja leidimus išduodanti kompetentinga institucija.

14 straipsnis

Leidžiančios nukrypti nuostatos

Federalinė taryba gali priimti palankesnių nuostatų dėl prievolės gauti leidimą arba deklaruoti atvykimą, ypač siekdama sudaryti palankesnes sąlygas teikti laikinas tarpvalstybines paslaugas.

16 straipsnis

Būsto nuomotojo pareiga

Asmuo, kuris apgyvendina užsienio pilietį siekdamas pelno, privalo tai deklaruoti kompetentingoje kantono valdžios institucijoje.

Potvarkis dėl įleidimo, laikino gyvenimo ir pelningos veiklos vykdymo (Sisteminis rinkinys Nr. 142.201)

9 straipsnis

Laikinas gyvenimas nedeklaruojant atvykimo

(Federalinio užsieniečių įstatymo 10 straipsnis)

1. Pelningos veiklos nevykdantys užsieniečiai Šveicarijoje gali gyventi be leidimo ir nedeklaruoti atvykimo, jeigu laikino gyvenimo trukmė neviršija trijų mėnesių per šešių mėnesių laikotarpį nuo jų atvykimo į Šveicariją dienos (laikinas gyvenimas be leidimo). Prireikus susijęs asmuo privalo pateikti atitinkamus dokumentus, kuriais patvirtinama atvykimo data.

2. Federalinio užsieniečių įstatymo 5 straipsnyje nustatytos atvykimo sąlygos turi būti tenkinamos per visą laikino gyvenimo be leidimo laikotarpį.

12 straipsnis

Trumpalaikė pelninga veikla

(Federalinio užsieniečių įstatymo 12 straipsnio 3 dalis ir 14 straipsnis)

1. Užsieniečiai, turintys leidimą atvykti (5 straipsnis) ir vykdyti pelningą veiklą arba teikti tarpvalstybines paslaugas Šveicarijoje ne ilgiau kaip keturis mėnesius per 12 mėnesių laikotarpį (19 straipsnio 4 dalies a punktas) neprivalo deklaruoti atvykimo. Ši nuostata netaikoma kabareto atlikėjams, kaip apibrėžta 34 straipsnyje.

2. Asmenys, turintys leidimą atvykti (5 straipsnis) ir vykdyti pelningą veiklą Šveicarijoje ilgiau kaip keturis mėnesius per 12 mėnesių laikotarpį, gali vykdyti veiklą nuo atvykimo deklaravimo datos, jeigu nebuvo priimta jokio tai draudžiančio sprendimo.

3. Kabareto atlikėjai (34 straipsnis) ir kiti atlikėjai (19 straipsnio 4 pastraipos b punktas) privalo deklaruoti atvykimą į Šveicariją nepriklausomai nuo jų gyvenimo šalyje trukmės.

14 straipsnis

Ne ilgiau kaip 8 dienas trunkanti pelninga tarpvalstybinė veikla

1. Užsieniečiai, kurie teikia tarpvalstybines paslaugas (3 straipsnis) arba kurie užsienio darbdavio siuntimu vykdo pelningą veiklą Šveicarijoje, privalo gauti leidimą, jeigu veiklą vykdo ilgiau nei 8 dienas per kalendorinius metus.

2. Jeigu veikla trunka ilgiau nei numatyta, deklaraciją būtina pateikti ne vėliau kaip per 8 dienas. Pateikus deklaraciją pelninga veikla gali būti tęsiama iki leidimo išdavimo, jeigu kompetentinga institucija nepriima kitokio sprendimo.

3. Užsieniečiai privalo gauti leidimą nepriklausomai nuo jų buvimo šalyje trukmės, jeigu jie vykdo pelningą tarpvalstybinę veiklą viename iš toliau išvardytų sektorių:

a) statyba, civilinė inžinerija ir apdailos darbai;

b) maitinimas, viešbučiai, pramoninis ar namų valymas;

c) priežiūra ir apsauga;

d) kilnojamoji prekyba, kaip apibrėžta 2001 m. kovo 23 d. Federalinio kilnojamosios prekybos įstatymo 2 straipsnio 1 pastraipos a ir b punktuose;